送進士劉師服東歸
作者：韓愈
朝代：唐

paragraphs: 猛虎落檻穽，坐食如孤㹠。
丈夫在富貴，豈必守一門。
公心有勇氣，公口有直言。
奈何任埋沒，不自求騰軒。
僕本亦進士，頗嘗究根源。
由來骨鯁材，喜被軟弱吞。
低頭受侮笑，隱忍硉兀冤。
泥雨城東路，夏槐作雲屯。
還家雖闕短，指日親晨飧。
攜持令名歸，自足貽家尊。
時節不可翫，親交可攀援。
勉來取金紫，勿久休中園。